**Interesne dejavnosti**

V šolskem letu 2024/2025 bomo izvajali naslednje interesne dejavnosti:

|  |  |  |
| --- | --- | --- |
| **dejavnost** | **mentor** | **razred** |
| Otroški pevski zbor | Ana Kresal | 1. do 3. |
| Mladinski pevski zbor | Ana Kresal | 4. do 9. |
| Knjižničarski krožek | Lidija Tempfer | 7. do 9. |
| Uporabna nemščina | Lidija Tempfer | 7. do 9. |
| Kiparstvo | Marta Mertelj | 1. do 6. |
| Dekoracija šole | Marta Mertelj | 6. do 9. |
| Likovni krožek | Marta Mertelj | 1. do 9. |
| Ustvarjalne urice | Maja Bricelj | 1. do 3. |
| Kulturna dediščina | Petra Berčič | 6. do 9. |
| Turistično-podjetniški krožek | Petra Berčič Oman | 6. do 9. |
| Mladi raziskovalci zgodovine | Petra Berčič Oman | 7. do 9. |
| Vesela šola | Tina Kralj | 4., 5. |
| Vesela šola | Tina Kralj | 6. do 9. |
| Logika | Ana Marija Podboršek | 6. do 9. |
| Naravoslovni krožek | Marija Jakelj | 6. do 9. |
| Igralnica | Nina Rakovič, Špela Mitrovič | 8. |
| Kolesarski izpit | Lea Jensterle, Vesna Vozar | 5. |
| Kaj veš o prometu | Lea Jensterle | 6. do 9. |
| Odbojka | Branko Trstenjak | 6. do 9. |
| Nogomet | Branko Trstenjak | 3. do 5. |
| Nogomet | Branko Trstenjak | 6. do 9. |
| Košarka | Branko Trstenjak | 6. do 9. |
| Med dvema ognjema | Alenka Košir | 3., 4., 5. |
| Pohodniški krožek | Aleksandra Kosmač Subotić | 4., 5. |
| Pohodniški krožek | Ana Andolšek | 4., 5. |

### Otroški pevski zbor

Otroški pevski zbor je namenjen otrokom razredne stopnje, kjer s petjem razvijajo svoje glasbeno uho. Spoznajo osnove vokalne tehnike, kar posredno vpliva na boljšo telesno držo, jasnejši govor in nastopanje. Program vključuje slovenske ljudske in umetne pesmi ter se prilagaja letnim časom in dejavnostim šole. Petje otroke povezuje v glasbi in prijateljstvu.

### Mladinski pevski zbor

Mladinski pevski je namenjen učencem predmetne stopnje, kjer nadgrajujejo veščine pevske tehnike in skupinskega muziciranja. S petjem se razvija pozitivna samopodoba, potrebna za javno nastopanje. Učenci poglabljajo poznavanje vokalnega repertoarja in ga doživeto interpretirajo. Zborovsko petje mladostnike povezuje, spodbuja k sodelovanju in ustvarja pristne prijateljske vezi.

### Knjižničarski krožek

Učenci od 7. razreda dalje so vključeni v knjižničarski krožek. Spoznavajo delo v šolski knjižnici; pomagajo pri opremljanju knjig, pri računalniški izposoji in vračanju knjig, pripravljajo razstave in knjižne uganke, izbirajo in priporočajo naj knjige za branje, skrbijo za urejenost knjižnice.

### Uporabna nemščina

Dodatne ure nemščine so namenjene učencem, ki potrebujejo pomoč pri razumevanju snovi ali želijo poglobiti svoje znanje, zlasti tistim, ki načrtujejo vpis na srednje šole v Avstriji. V popoldanskem času se bomo v knjižnici srečevali, skupaj brali knjige za nemško bralno značko in utrjevali pridobljeno besedišče. Prav tako bomo iskali ideje ter pripravljali tematska druženja z učenci iz sosednje Avstrije.

### Kiparstvo - modeliranje v glini

Oblikovanje (votle) plastike z različnimi postopki modelirane keramike.

Učenci:

* razlikujejo pojma polna in votla plastika,
* usvojijo pojme: keramično modeliranje, keramika, keramično kiparstvo,
* spoznajo keramiko kot votlo plastiko,
* ločijo pojma umetniška keramika in industrijska keramika,
* spoznajo ljudsko keramiko (lončarstvo) kot umetno obrt,
* opredelijo vrteno in modelirano keramiko,
* spoznajo različne postopke oblikovanja modelirane keramike,
* spoznajo pojme uporabna umetnost, umetna obrt in industrijsko oblikovanje,
* utemeljijo estetsko vrednost uporabnih izdelkov (umetnost in kič),
* si privzgajajo čut za estetsko obliko samostojno oblikovanega predmeta,
* se navajajo na oblikovanje izvirnih oblik po lastni zamisli, z različnimi postopki modelirane keramike,
* razvijajo pravilen odnos do slovenske kulturne dediščine,
* si privzgajajo kritičen odnos do umetnosti kot oblike človekove ustvarjalnosti.

### Dekoracija šole in sodelovanje s turistično vzgojo

* priprava turistične stojnice za Turizmu pomaga lastna glava,
* razstave in dekoracija šole,
* novoletne delavnice, priprava na božično novoletni bazar in koncert,
* scene za proslave in prireditve,
* valeta.

### Likovni krožek – Ustvarjanje izven šole

Priprava učencev za:

* natečaje in razpise,
* likovne kolonije,
* sodelovanje s Koroškimi Slovenci (Avstrija) - novoletne delavnice in nastop pevskega zbora.

### Ustvarjalne urice

Ustvarjalne ulice: pri interesni dejavnosti bomo spoznali različne pripomočke in orodja, uporabljali različne materiale in se spoznali z različnimi obdelavami materialov (rezanje, lepljenje, barvanje, prepogibanje …). Učenci se bodo navajali na samostojno praktično delo, se urili v spretnosti izdelovanja, v skupini se bodo navajali tudi na medsebojno pomoč in sodelovanje.

### Kulturna dediščina

Kulturna dediščina je ena največjih vrednot človeštva. S pomočjo ohranjanja kulturne dediščine spodbujamo medsebojno spoštovanje, sodelovanje in odgovornost. Spoznavanje in ohranjanje kulturne dediščine domačega kraja je zelo pomembno. Zato se bomo odpravili na teren in obiskali starejše prebivalce, ki nam lahko predajo marsikatera znanja o narečnih izrazih, šegah in navadah v preteklosti, plesu in pesmi … V Podkorenu bomo raziskali »Jaganje Pehtre babe«, v Ratečah pa eno najlepših lokalnih prireditev - Vaški dan.

### Turistično-podjetniški krožek

Pri turistično-podjetniškem krožku bomo spoznali dve zelo pomembni gospodarski panogi - turizem in podjetništvo, razvijali bomo ustvarjalnost in podjetnost na področju turizma ter se trudili ohranjati naravno in kulturno dediščino. Sodelovali bomo v projektu Turizmu pomaga lastna glava, ki ga organizira Turistična zveza Slovenije v sodelovanju z Zavodom RS za šolstvo. Pripravili bomo turistično nalogo, promocijski spot in predstavitev na turistični tržnici.

### Mladi raziskovalci zgodovine

Z mladimi raziskovalci zgodovine se bomo lotili raziskovanja lokalne preteklosti. Izdelali bomo raziskovalno nalogo na temo Sobivanje človeka in živali skozi čas. Pridobili bomo neposredne izkušnje z metodami terenskega dela, iskanjem informacij po arhivih, knjižnicah in na spletu, z intervjuji in anketami. Naučili se bomo tudi pravilno navajati vire in literaturo. Raziskovalno nalogo bomo predstavili na srečanju Mladih raziskovalcev zgodovine, ki poteka pod okriljem ZPMS.

### Vesela šola

V reviji Pil so vsak mesec objavljene teme za Veselo šolo, katere se tekom šolskega leta obravnava in poglablja, ter so tudi osnova za teste na tekmovanjih. Hkrati bomo poglabljali šolsko snov, jo nadgrajevali, širili in bogatili. Obdelali bomo aktualne teme, reševali uganke, preizkuse znanja in izdelovali raziskovalne naloge. Pripravljali se bomo tudi na tekmovanje iz Vesele šole.

### Logika

Na urah logike bodo učenci usvajali osnovne logične pojme in se usposabljali za njihovo uporabo. Razvijali bodo sposobnost logičnega mišljenja in natančnega izražanja, usposabljajo se za vztrajno in urejeno delo, uporabljajo logiko pri matematiki, učenju jezikov, v naravoslovju ter vsakdanjem življenju. Pridobivajo samozavest pri samostojnem odločanju in zagovarjanju svojih stališč, razlikujejo argumentirano utemeljevanje od slabega pojasnjevanja ter jasno in argumentirano izražajo svoje misli. Učenci se naučijo kritičnega odziva na neargumentirane trditve in spoštujejo argumente drugih.

### Naravoslovni krožek

Pri krožku se bodo prepletale različne naravoslovne dejavnosti. Skrbeli bomo za visoko gredo (jeseni bomo pobrali pridelke, spomladi pa rastline posadili). Jeseni bomo pripravili različne jedi iz rastlin visoke grede. Tudi zelišča bodo naše področje.

Barvali bomo z naravnimi barvili, ki jih bomo pridobili iz nabranih rastlin.

Pozimi bomo mikroskopirali in izvajali naravoslovne poskuse, ki jih ponuja tekmovanje Kresnička.

Sodelovali bomo v kvizu Naravni parki Slovenije.

Ogledali si bomo čebelnjak in spoznali življenje čebel.

Ves čas pa bo bomo skrbeli za terarije živali, ki jih imamo v razredu.

### Igralnica skupine Storžki

Cilj: igralnico polnijo vsestranski programi in projekti zaradi katerih postaja stičišče ustvarjalnosti, učenja, dobre prakse, srečevanja in druženja.

Poslanstvo »Igralnice«: z aktivnostmi v »igralnici« na področju izobraževanja mladih na dolgi rok pripomoremo kzanimanju in razvoju na področju predšolske vzgoje. Učenci se med dejavnostjo spoznajo z delom v vrtcu, delom z otroki, se učijo dobrih praks, se pogovarjajo o življenju znotraj vrtca, se spoznajo z etičnim kodeksom in ga dosledno upoštevajo.

### Kolesarski izpit

V 5. razredu šola izvede teoretično in praktično usposabljanje za opravljanje kolesarskega izpita. Po uspešno opravljenem teoretičnem delu izpita v spletni učilnici sledi pregled koles in pridobitev nalepke Varno kolo.

Praktični del obsega: spretnostno vožnjo čez ovire na poligonu, prometni poligon (utrjevanje vključevanja v promet in mirno vožnjo, zavijanje v desno in levo, praktično spoznavanje desnega pravila in pravila srečanja, upoštevanje različnih prometnih znakov) in praktično vožnjo v prometu v manjših skupinah.

Po uspešno opravljeni vožnji v prometu učenci dobijo kolesarsko izkaznico.

### Kaj veš o prometu

Interesna dejavnost je namenjena učencem od 6. do 9. razreda, ki imajo opravljen kolesarski izpit. Gre za teoretično in praktično pripravo na šolsko in medobčinsko tekmovanje Kaj veš o prometu. Tekmovanje obsega teoretični in praktični del (spretnostno vožnjo na poligonu in praktično vožnjo v prometu). S pripravami začnemo meseca marca.

### Šport: odbojka, nogomet, košarka

Učenci bodo v šolskem letu 2024/2025 obiskovali interesne dejavnosti v okviru športov – nogomet, košarka in odbojka. Pri vadbi se bodo seznanili z osnovnimi tehničnimi in taktičnimi elementi nogometa, košarke in odbojke.

V okviru interesne dejavnosti bodo dosegli naslednje splošne cilje:

* skrb za skladen telesni razvoj in navajanje na zdravo življenje,
* osvajanje in izpopolnjevanje osnovnih nogometnih, košarkarskih in odbojkarskih znanj,
* krepitev občutka samozavesti in zaupanje vase,
* športno obnašanje in pravila igre,
* pozitivno doživljanje igre, ki bogati posameznika.

Interesne dejavnosti bodo zajemali naslednje praktične in teoretične vsebine:

* splošna kondicijska priprava,
* tek,
* spoznavanje osnovnih tehničnih elementov in učenje nekaterih zahtevnejših tehničnih in taktičnih elementov nogometa, košarke in odbojke,
* pravila nogometa, košarke in odbojke,
* sodniški znaki.

Interesne dejavnosti bodo potekale enkrat tedensko.

### Med dvema ognjema

Pri interesni dejavnosti se bomo urili v eksplozivnosti meta in spretnosti izmikanja žogi. Vsako pedagoško uro bomo namenili eni od vaj meta ali lovljenja žoge. Udeležili se bomo medobčinskega tekmovanja v igri med dvema ognjema in sicer s 3., 4. in 5. razredom.

### Pohodništvo

Cilji pohodniškega krožka so: aktivno preživljanje prostega časa, razvijanje strpnosti, razvijanje pozitivnega odnosa do narave in skrb zanjo, spoznavanje različnih življenjskih okolij, naravnih bogastev in življenja v naravi, skrb za zdravje, varnost samega sebe in ostalih udeležencev v gorah, seznanjanje z nevarnostmi v gorah, doživljanje veselja ob doseganju zastavljenih ciljev.

Enkrat mesečno (praviloma zadnji petek v mesecu) se bomo po kosilu odpravili na pohod po okoliških poteh. O točnih datumih odhoda bodo učenci obveščeni pravočasno.